โปเกมอน โกลด์ และ ซิลเวอร์

และ เป็นวิดีโอเกมแนวสวมบทบาท พัฒนาโดยบริษัทเกมฟรีก และจัดจำหน่ายโดยนินเท็นโด สำหรับเครื่องเกมบอยคัลเลอร์ เป็นภาคแรกของซีรีส์โปเกมอนเจเนอเรชันที่สอง วางจำหน่ายครั้งแรกในญี่ปุ่นปี 1999 ก่อนจะออกในออสเตรเลียและอเมริกาเหนือในปี 2000 และยุโรปในปี 2001

เกมทั้งสองแนะนำโปเกมอนสายพันธุ์ใหม่ 100 ชนิด ผู้เล่นจะออกเดินทางเพื่อก้าวขึ้นเป็นสุดยอดเทรนเนอร์โปเกมอนแม้ทั้งสองภาคจะมีเนื้อเรื่องหลักเหมือนกันเกือบทั้งหมด แต่สามารถเล่นแยกกันได้ อย่างไรก็ตาม หากต้องการเติมเต็มโปเกเดกซ์ให้ครบ ผู้เล่นจำเป็นต้องแลกเปลี่ยนโปเกมอน ระหว่างสองภาคนี้ รวมถึงกับภาคก่อนหน้า ภูมิภาคใหม่ที่ปรากฏในเกมคือ โจโตะ ซึ่งต่อมาได้กลายเป็นฉากหลักในเนื้อเรื่องส่วนโจโตะในอนิเมะ''โปเกมอน'' นอกจากนี้ยังมีภาคเสริม *[[โปเกมอน คริสตัล]]* ออกตามมาในปี 2001

*โปเกมอน โกลด์* และ *ซิลเวอร์* ได้รับเสียงชื่นชมอย่างมากจากนักวิจารณ์ทันทีที่วางจำหน่าย หลายสื่อยกให้เป็นหนึ่งในเกมที่ดีที่สุดของซีรีส์ และเป็นหนึ่งในเกมที่ทรงอิทธิพลที่สุดของยุคเครื่องเกมรุ่นที่ห้า ทั้งสองภาคสานต่อความสำเร็จของ''โปเกมอน เรด'' และ ''บลู'' พร้อมผลักดันให้*โปเกมอน*เติบโตเป็นแฟรนไชส์ระดับพันล้านดอลลาร์ ยอดขายของเกมทั้งสองเกือบเทียบเท่ากับภาค*เรด* และ *บลู* โดยภายในปี 2010 มียอดจำหน่ายรวมกว่า 23 ล้านชุด ทำให้เป็นเกมที่ขายดีที่สุดบนเครื่องเกมบอยคัลเลอร์ และเป็นอันดับสามของตระกูลเกมบอยทั้งหมด

ในปี 2009 เพื่อฉลองครบรอบ 10 ปี ได้มีการออกภาครีเมกในชื่อ''โปเกมอน ฮาร์ตโกลด์'' และ ''โซลซิลเวอร์'' สำหรับเครื่องนินเท็นโด ดีเอส 

## ระบบเกม

เช่นเดียวกับภาคก่อนหน้า *โปเกมอน โกลด์* และ *ซิลเวอร์* ใช้มุมมองแบบบุคคลที่สามจากด้านบน ผู้เล่นควบคุมตัวละครหลักสำรวจโลกแฟนตาซีของโปเกมอนโดยตรง พร้อมโต้ตอบกับวัตถุและผู้คนได้ ระหว่างการเดินทาง ผู้เล่นจะพบพื้นที่หลากหลาย เช่น ทุ่งหญ้า ป่า ถ้ำ และทะเล ซึ่งเป็นที่อยู่อาศัยของโปเกมอนสายพันธุ์ต่าง ๆ เมื่อสุ่มพบโปเกมอน เกมจะเปลี่ยนเข้าสู่ฉากต่อสู้แบบเทิร์นเบส โดยโปเกมอนของผู้เล่นจะต่อสู้กับโปเกมอนที่พบ

เป้าหมายหลักของเกมมีสองส่วน คือ ดำเนินตามเนื้อเรื่องเพื่อเอาชนะสี่จตุรเทพและแชมป์เปี้ยน วาตารุ หรือแลนซ์ เพื่อก้าวขึ้นเป็นแชมป์เปี้ยนคนใหม่ และเก็บข้อมูลโปเกมอนให้ครบโปเกเดกซ์ ผ่านการจับ วิวัฒนาการ และแลกเปลี่ยนโปเกมอนให้ครบทั้ง 251 ชนิด หัวใจสำคัญของเกมคือการพัฒนาและฝึกฝนโปเกมอนของผู้เล่น ผ่านการต่อสู้กับโปเกมอนตัวอื่น ทั้งในธรรมชาติและจากเทรนเนอร์คนอื่น ระบบนี้อาศัยกลไกการสะสมค่าประสบการณ์ เพื่อเพิ่มเลเวล ส่งผลต่อค่าสถานะการต่อสู้ และปลดล็อกท่าต่อสู้ใหม่ ๆ ให้โปเกมอนเรียนรู้ได้

### ระบบใหม่

แม้ว่า *โปเกมอน โกลด์* และ *ซิลเวอร์* จะคงกลไกหลักของการจับ ต่อสู้ และวิวัฒนาการโปเกมอนเหมือนภาค*เรด* และ *บลู* แต่ได้เพิ่มคุณสมบัติใหม่หลายอย่างเข้ามา หนึ่งในจุดเด่นคือ ระบบเวลาแบบเรียลไทม์ ซึ่งใช้นาฬิกาภายในเกมเพื่อติดตามเวลาและวันในสัปดาห์ เหตุการณ์บางอย่าง เช่น การปรากฏตัวของโปเกมอนบางชนิด จะขึ้นอยู่กับช่วงเวลาในเกมด้วย เกมนี้ยังเพิ่ม ไอเท็มใหม่ ๆ โดยเฉพาะระบบให้โปเกมอนถือไอเท็ม เพื่อใช้ประโยชน์ระหว่างต่อสู้ หนึ่งในไอเท็มใหม่คือ ผลไม้เบอร์รี่ ที่ช่วยฟื้นพลังหรือรักษาสถานะผิดปกติ รวมถึงไอเทมอื่น ๆ จะช่วย ที่เพิ่มความสามารถระหว่างการต่อสู้ อีกทั้งยังมีโปเกบอลแบบพิเศษหลายประเภท เพื่อให้การจับโปเกมอนในสถานการณ์ต่าง ๆ ง่ายขึ้น อีกคุณสมบัติสำคัญคือ โปเกเกียร์ ซึ่งทำหน้าที่เป็นนาฬิกา แผนที่ วิทยุ และโทรศัพท์ในเครื่องเดียว ผู้เล่นสามารถโทรหาตัวละครที่เคยแลกเบอร์ไว้ได้ เทรนเนอร์บางคนอาจโทรมาท้าต่อสู้อีกครั้ง ขณะที่บางคนจะโทรมาแจ้งข่าวเกี่ยวกับโปเกมอนหายากที่ปรากฏในพื้นที่ต่าง ๆ

เกมนี้ได้แนะนำโปเกมอนในตำนานชนิดใหม่ 3 ตัว ได้แก่ ไรโค, เอนเท, และ ซุยคูน ซึ่งจะเร่ร่อนไปทั่วภูมิภาคโจโตะ โดยระบบนี้เรียกว่า โรมมิงโปเกมอน ผู้เล่นสามารถติดตามตำแหน่งของพวกมันได้จากฟังก์ชันถิ่นที่อยู่ในโปเกเดกซ์หลังจากพบครั้งแรก โปเกมอนเหล่านี้จะพยายามหนีทุกครั้งที่ต่อสู้ แต่จะคงค่าพลังชีวิตที่เสียไปไว้ อีกหนึ่งคุณสมบัติสำคัญคือการปรากฏของโปเกมอนไชนี หรือโปเกมอนที่มีสีแตกต่างจากปกติ ซึ่งมีโอกาสปรากฏเพียงประมาณ 1 ใน 8,192 ครั้ง ในเกมรุ่นก่อนถึงภาค ''โปเกมอน X'' และ ''Y''

เกมยังเพิ่ม ประเภทโปเกมอนใหม่ 2 ประเภท ได้แก่ เหล็ก ซึ่งมีค่าป้องกันสูง ทนต่อท่าหลายประเภท และไม่ถูกโจมตีโดยท่าประเภทพิษ
และความมืด ซึ่งไม่ถูกท่าประเภทพลังจิตเล่นงาน และสามารถโจมตีโปเกมอนประเภทพลังจิตได้อย่างมีประสิทธิภาพ การเพิ่มทั้งสองประเภทนี้ช่วยปรับสมดุลของเกม และแก้จุดอ่อนของระบบต่อสู้ที่ภาคก่อนยังไม่มี นอกจากนี้ยังมีการเพิ่ม ท่าต่อสู้ใหม่ ๆ หลายท่า แต่โปเกมอนที่เรียนรู้ท่าเหล่านี้จะไม่สามารถแลกกลับไปยังเกมรุ่นแรกได้ เพื่อแก้ปัญหานี้ เกมจึงเพิ่มตัวละครลบท่า (Move Deleter) ที่สามารถลบท่าที่โปเกมอนรู้ได้ การเปลี่ยนแปลงครั้งใหญ่ด้านระบบอีกอย่างคือการ แยกค่าสถานะ "Special" ออกเป็นสองค่า ได้แก่ โจมตีพิเศษ (Special Attack) และป้องกันพิเศษ (Special Defense) ซึ่งช่วยเพิ่มมิติของกลยุทธ์การต่อสู้ในเกม

เกมภาคนี้ได้เพิ่มระบบใหม่ที่เรียกว่า การเพาะพันธุ์โปเกมอน ซึ่งเป็นครั้งแรกในซีรีส์ โดยโปเกมอนแต่ละตัวจะถูกจัดให้อยู่ในกลุ่มเพาะพันธุ์หนึ่งหรือสองกลุ่ม 
หากผู้เล่นนำโปเกมอนเพศผู้และเพศเมียที่อยู่ในกลุ่มเพาะพันธุ์เดียวกันอย่างน้อยหนึ่งกลุ่มไปฝากไว้ที่ศูนย์รับเลี้ยงโปเกมอน (Daycare) ทั้งคู่มีโอกาสที่จะออกไข่โปเกมอน ซึ่งเมื่อเวลาผ่านไปจะฟักเป็นโปเกมอนตัวเล็กา โปเกมอนเมตามอนมีความพิเศษตรงที่สามารถผสมพันธุ์ได้กับโปเกมอนเกือบทุกชนิด ยกเว้นโปเกมอนในกลุ่มไม่พบไข่ แม้โปเกมอนตัวอื่นจะเป็นเพศผู้ก็ตาม โปเกมอนที่ฟักจากไข่จะสืบสายพันธุ์จากแม่ และจะสามารถรับท่าต่อสู้บางท่าจากพ่อได้ อย่างไรก็ตาม โปเกมอนในตำนาน และโปเกมอนมายา รวมถึงบางสายพันธุ์อื่น ๆ จะไม่สามารถเพาะพันธุ์ได้

## โครงเรื่อง
### ฉากท้องเรื่อง
[thumb|สิ่งก่อสร้างในยุคเก่า(ในภาพเป็น[วัดโฮริวในจังหวัดนะระ)ของเมืองคันไซและเมืองโทไก ประเทศญี่ปุ่น ซึ่งเป็นแรงบันดาลใจให้กับภูมิภาคโจโต]]

*โปเกมอน โกลด์* และ *ซิลเวอร์* มีฉากหลังอยู่ในภูมิภาคโจโตะ ซึ่งตั้งอยู่ทางตะวันตกของภูมิภาคคันโต (จากเกมภาค*เรด* และ *บลู*) เหตุการณ์ในเกมเกิดขึ้นหลังจากภาคก่อนประมาณสามปี การออกแบบภูมิภาคโจโตะได้รับแรงบันดาลใจจากภูมิภาคคันไซ และโทไกของประเทศญี่ปุ่น โดยมีองค์ประกอบแบบญี่ปุ่นดั้งเดิม เช่น วัด ศาลเจ้า และสถาปัตยกรรมโบราณ ปรากฏอยู่มากมายทั่วภูมิภาคนี้

### เนื้อเรื่อง

เช่นเดียวกับภาคก่อน ผู้เล่นจะได้รับโปเกมอนตัวแรกจากศาสตราจารย์ประจำภูมิภาคชื่อ ศาสตราจารย์อุตสึงิ หรือเอล์ม โดยสามารถเลือกได้จากสามตัวคือจิโกริตา, ฮิโนอาราชิ, และวานิโนโกะ จากนั้นผู้เล่นจะออกเดินทางเพื่อสะสมเข็มกลัดยิม 8 แห่ง ในภูมิภาคโจโตะ และต่อสู้กับสี่จตุรเทพ รวมถึงแชมป์เปี้ยนแห่งโจโตะลีก เพื่อก้าวขึ้นเป็นโปเกมอนมาสเตอร์ คู่แข่งของผู้เล่นคือเด็กชายปริศนาที่ขโมยโปเกมอนอีกหนึ่งตัวจากศาสตราจารย์อุตสึงิ และจะปรากฏตัวมาท้าสู้เป็นระยะ เพื่อทดสอบความแข็งแกร่งของผู้เล่น ระหว่างทาง ผู้เล่นยังต้องเผชิญกับองค์กรวายร้าย แก๊งร็อกเก็ต ที่กลับมารวมตัวอีกครั้งเพื่อค้นหาผู้นำคนเดิม ซาคากิ หรือจิโอวานนี และฟื้นฟูชื่อเสียงขององค์กร เมื่อผู้เล่นสามารถทำลายแผนการของแก๊งร็อกเก็ต เอาชนะสี่จตุรเทพ และแชมเปียนแห่งโจโตะได้สำเร็จ
หลังจากนั้น จะสามารถเดินทางไปยังภูมิภาคคันโตเพื่อท้าดวลกับเหล่าหัวหน้ายิมของที่นั่น พร้อมค้นพบการเปลี่ยนแปลงที่เกิดขึ้นตลอดสามปีหลังเหตุการณ์ภาคก่อน เช่น เกาะกุเร็น หรือเกาะซินนาบาร์ที่ถูกภูเขาไฟระเบิดจนเหลือเพียงโปเกมอนเซ็นเตอร์ หลังจากเอาชนะหัวหน้ายิมทั้งหมดในคันโต ผู้เล่นจะสามารถเข้าสู่พื้นที่อันตรายชื่อภูเขาชิโรกาเนะ หรือภูเขาซิลเวอร์ ซึ่งเป็นที่อยู่ของโปเกมอนที่แข็งแกร่งมาก และในส่วนลึกสุดของถ้ำแห่งนั้น ผู้เล่นจะได้พบกับเรด ตัวเอกจากภาค*เรด*, *กรีน*, *บลู* และ*เยลโลว์* ผู้เป็นแชมเปียนแห่งคันโต เพื่อเผชิญกับการต่อสู้สุดท้ายที่ยากที่สุดในเกม

## การพัฒนา

*โปเกมอน โกลด์* และ *ซิลเวอร์* ถูกเปิดตัวต่อสาธารณะครั้งแรกในงานนินเท็นโดสเปซเวิลด์ เมื่อเดือนพฤศจิกายน ปี 1997 ที่ประเทศญี่ปุ่น และกลายเป็นหนึ่งในบูธที่ได้รับความนิยมสูงสุดในงานครั้งนั้นในงานครั้งนั้น ต่างจาก*[[โปเกมอน เยลโลว์]]* ซึ่งเป็นเพียงการอัปเกรดจากภาค*เรด* และ *บลู* มีประกาศว่าเกมภาคใหม่นี้จะเป็นการพัฒนาแบบเต็มรูปแบบ โดยมีทั้งเนื้อเรื่องใหม่ โลกใหม่ และโปเกมอนสายพันธุ์ใหม่จำนวนมาก เกมทั้งสองภาคถูกออกแบบมาสำหรับเครื่องเกมบอยคัลเลอร์ ซึ่งรองรับการแสดงผลแบบสีเต็มรูปแบบ และมีสไปรต์ตัวละครที่ละเอียดขึ้น นอกจากนี้ยังได้เพิ่มคุณสมบัติใหม่หลายอย่าง เช่น ระบบเพาะพันธุ์โปเกมอน ระบบถือไอเท็ม อุปกรณ์อเนกประสงค์โปเกเกียร์ ระบบนาฬิกาภายในแบบเรียลไทม์ และความสามารถในการเชื่อมต่อกับเกมภาครุ่นก่อนเพื่อแลกโปเกมอนได้

ระหว่างการให้สัมภาษณ์กับ*[[เอบีซีนิวส์]]* สึเนะคาซุ อิชิฮาระ ประธานของบริษัทครีเอเชอส์อิงก์ เล่าถึงกระบวนการระดมความคิดในการสร้างโปเกมอนสายพันธุ์ใหม่ โดยเขากล่าวว่า "ไอเดียของโปเกมอนแต่ละตัวมาจากจินตนาการของนักพัฒนาที่เกมฟรีก ซึ่งได้รับแรงบันดาลใจจากประสบการณ์ในวัยเด็กของพวกเขา ไม่ว่าจะเป็นจากการอ่านมังงะ เหตุการณ์น่ากลัวที่เคยพบ การจับแมลง และกิจกรรมอื่น ๆ ตอนเป็นเด็ก จากประสบการณ์เหล่านั้นจึงกลายมาเป็นแนวคิดในการสร้างโปเกมอน" ในทำนองเดียวกับโปเกมอนลับอย่างมิวจากภาค*เรด* และ *บลู*   ภาค*โกลด์* และ *ซิลเวอร์* ก็ได้เพิ่มโปเกมอนพิเศษชื่อว่าเซเลบีเข้ามาเช่นกัน โดยสามารถได้รับเฉพาะผ่านกิจกรรมพิเศษของนินเท็นโดเท่านั้น การจัดอีเวนต์อย่างเป็นทางการครั้งแรกเกิดขึ้นในงานนินเท็นโดสเปซเวิลด์ 2000 ที่ประเทศญี่ปุ่น ซึ่งมีผู้เข้าร่วมกว่า 100,000 คน ที่จะได้รับโปเกมอนหายากตัวนี้ ผู้เล่นต้องส่งไปรษณียบัตรเข้าร่วมการจับสลากชิงสิทธิ์หนึ่งใน 100,000 ใบรับรองเซเลบี ซึ่งใช้เป็นบัตรผ่านในการเข้าร่วมงานและรับโปเกมอนตัวนี้

อิชิฮาระเปิดเผยว่า การพัฒนาภาค*โกลด์* และ *ซิลเวอร์* เริ่มต้นขึ้นทันทีหลังจากที่''โปเกมอน เรด'' และ ''กรีน'' วางจำหน่ายในญี่ปุ่น เดิมมีแผนจะออกในปี 1998 เพื่อให้สอดคล้องกับช่วงจบของอนิเมะซีซันแรก แต่กระบวนการพัฒนาประสบปัญหา รวมถึงการที่ทีมเกมฟรีกต้องแบ่งเวลาไปทำเกม*[[โปเกมอน สเตเดียม]]* และงานแปลเกมภาครุ่นแรกเป็นภาษาต่างประเทศ ส่งผลให้โครงการต้องเลื่อนออกไป โดยช่วงเวลาดังกล่าวถูกแทนที่ด้วยการออกเกม*[[โปเกมอน เยลโลว์]]* แทน ชิเงะกิ โมริโมโตะ หนึ่งในโปรแกรมเมอร์ของทีม กล่าวว่าหนึ่งในสาเหตุที่การพัฒนาใช้เวลานานถึงสามปีครึ่ง คือทีมมีโปรแกรมเมอร์เพียงสี่คนเท่านั้น ขณะเดียวกัน ซาโตรุ อิวาตะ ซึ่งในขณะนั้นเป็นประธานของบริษัทฮาลลาบอราทอรี และต่อมาจะกลายเป็น CEO ของนินเท็นโด ได้เข้ามาช่วยทีมพัฒนาโดยสร้าง เครื่องมือบีบอัดโค้ดกราฟิกของโปเกมอน เพื่อให้เกมทำงานได้อย่างมีประสิทธิภาพบนเครื่องเกมบอย

ในส่วนของดนตรี เกมได้จุนอิจิ มาสุดะมารับหน้าที่ประพันธ์ เขาใช้คอมพิวเตอร์อามิกา ในการแต่งเพลง จากนั้นแปลงไฟล์เป็นข้อมูลมีดี (MIDI) และนำกลับมาแปลงอีกครั้งเพื่อให้สามารถใช้งานได้บนเครื่องเกมบอยคัลเลอร์

### เนื้อหาที่ถูกตัดออก

ในปี 2018 มีการค้นพบไฟล์รอมของเดโมเกมภาษาญี่ปุ่น ในช่วงต้นของการพัฒนา ซึ่งเคยถูกนำมาโชว์ในงานนินเท็นโดสเปซเวิลด์ 1997 โดยไฟล์ที่พบมีทั้งหมดสี่เวอร์ชัน ได้แก่ สองเวอร์ชันดีบัก และอีกสองเวอร์ชันที่ถูกดัดแปลงให้สามารถเล่นได้บนเครื่องเกมบอยปกติและบนโปรแกรมจำลองส่วนใหญ่ ก่อนหน้านั้น ไฟล์รอมเหล่านี้มีเพียงข่าวลือว่ามีอยู่จริง จนกระทั่งมีผู้ไม่ทราบชื่ออัปโหลดไฟล์ขึ้นบนเซิร์ฟเวอร์ดิสคอร์ดของกลุ่ม "Pokémon Reverse Engineering Tools" (PRET) ในเดือนพฤษภาคมปีเดียวกัน หลังจากนั้นไฟล์ถูกส่งต่อให้สมาชิกของเว็บไซต์*[[เดอะคัตติงรูมฟลอร์ (เว็บไซต์)|เดอะคัตติงรูมฟลอร์]]* ซึ่งได้ทำการวิเคราะห์และแปลข้อมูลภายในรอม พร้อมจัดทำสเปรดชีตที่รวบรวมข้อมูลทั้งหมดที่ค้นพบ เช่น รายชื่อโปเกมอน ท่าต่อสู้ ไอเท็ม ตัวละครที่ผู้เล่นไม่ได้ควบคุม แผนที่ และเพลงประกอบ ไฟล์รอมชุดนี้ถูกเผยแพร่ครั้งแรกโดยไม่เปิดเผยชื่อผู้ปล่อยบนบอร์ด /vp/ ของเว็บไซต์โฟร์แชน ในเดือนพฤษภาคม ก่อนที่*เดอะคัตติงรูมฟลอร์*จะเปิดเผยเวอร์ชันอย่างเป็นทางการในวันเดียวกัน เดโมดังกล่าวมีแผนที่โลกที่ใหญ่กว่าเวอร์ชันสุดท้าย โดยอิงจากหมู่เกาะญี่ปุ่นทั้งหมด ต่างจากเกมจริงที่อ้างอิงเพียงภูมิภาคคันไซ และยังมีดีไซน์โปเกมอนกว่า 100 แบบ ที่ถูกเปลี่ยนหรือตัดออกจากเกมเต็ม

ในเดือนพฤษภาคม ปี 2018 อัตสึโกะ นิชิดะ ศิลปินผู้ออกแบบโปเกมอน เปิดเผยว่าโปเกมอนยอดนิยมอย่างพิคาชู เดิมทีถูกวางแผนให้มีวิวัฒนาการขั้นที่สามชื่อว่า "โกโรชู" นอกจากนี้ ซาโตชิ ทาจิริ ผู้สร้างซีรีส์โปเกมอน ยังเปิดเผยดีไซน์โปเกมอนที่ไม่ได้ถูกนำมาใช้จำนวน 4 แบบ ซึ่งเดิมตั้งใจจะใส่ไว้ในเกม*โปเกมอน*ภาคต้นฉบับด้วย

แม้ว่าการตัดเนื้อหาบางส่วนออกจะเป็นเรื่องปกติในการพัฒนาเกม แต่ว่าปริมาณของเนื้อหาที่ถูกตัดออกจากเดโม*โกลด์* และ *ซิลเวอร์* นั้นถูกอธิบายว่า "มีมากอย่างท่วมท้น" แมตทิว เบิร์ด จากเว็บไซต์*[[เดนออฟกีก]]* เขียนว่า โปเกมอนหลายตัวที่ถูกตัดออกไปนั้นมีการออกแบบไว้อย่างละเอียด ซึ่งแสดงให้เห็นว่า เกมฟรีกอาจตัดสินใจนำออกในช่วงทดสอบเกม เนื่องจากปัญหาด้านสมดุลของเกม

## การวางจำหน่าย
thumb|right|ตลับเกม''โปเกมอน โกลด์'' และ ''ซิลเวอร์'' ของแท้

ในเดือนกันยายน ปี 1999 มีการประกาศอย่างเป็นทางการว่าเกม*โปเกมอน โกลด์* และ *ซิลเวอร์* จะวางจำหน่ายในประเทศญี่ปุ่นในวันที่ 21 พฤศจิกายน 1999 ส่วนกำหนดวางจำหน่ายในอเมริกาเหนือคาดไว้ราวเดือนกันยายน 2000 พร้อมกันนั้นนินเท็นโด ยังได้ประกาศเปิดตัวอุปกรณ์พกพา พ็อกเก็ตพิคาชู คัลเลอร์ ซึ่งเป็นสัตว์เลี้ยงดิจิทัลแบบสีเต็มรูปแบบ รุ่นต่อจากเครื่องพ็อกเก็ตพิคาชูเดิมที่ออกในปีก่อน โดยอุปกรณ์นี้สามารถเชื่อมต่อกับเกม*โกลด์* และ*ซิลเวอร์* เพื่อโอนสกุลเงินในเกมที่เรียกว่า "แต้มวัตต์" ระหว่างกันได้ เครื่อง พ็อกเก็ตพิคาชู คัลเลอร์ มีกำหนดวางจำหน่ายในญี่ปุ่นวันเดียวกับเกม คือวันที่ 21 พฤศจิกายน 1999 นอกจากนี้ยังมี สายเชื่อมต่อเกมลิงก์เคเบิลรุ่นพิเศษลายพิคาชู ที่ได้รับลิขสิทธิ์อย่างเป็นทางการจากนินเท็นโด และพัฒนาโดยบริษัทเคมโกะ วางจำหน่ายในวันที่ 18 พฤศจิกายน 1999 ก่อนเกมออกไม่กี่วัน สายรุ่นนี้ทำงานเหมือนเกมลิงก์เคเบิลปกติ แต่มีสายสีเหลืองสด พร้อมตุ๊กตาพิคาชูที่ปลายด้านหนึ่ง และลูกโปเกบอลที่ปลายอีกด้านหนึ่ง

เนื่องจากคาดการณ์ว่าเกมจะมียอดขายสูงมากนินเท็นโด จึงตั้งเป้าการผลิตล็อตแรกในญี่ปุ่นไว้ถึง 3 ล้านตลับ และคาดว่ายอดขายรวมภายในประเทศจะทะลุ 8 ล้านชุด อย่างไรก็ตาม บริษัทต้องลดจำนวนการผลิตล็อตแรกลงครึ่งหนึ่ง หลังเกิดแผ่นดินไหวในไต้หวัน ซึ่งนินเท็นโด อ้างว่าเหตุการณ์ดังกล่าวส่งผลกระทบต่อโรงงานผลิตตลับเกมที่ใช้ในกระบวนการผลิต ถึงกระนั้น ก็มีการตั้งข้อสงสัยว่านินเท็นโด อาจใช้เหตุแผ่นดินไหวเป็นข้ออ้าง เพื่อจำกัดจำนวนสินค้าในตลาด และกระตุ้นความต้องการให้สูงขึ้นแทน

ก่อนการวางจำหน่ายในอเมริกาเหนือ *โปเกมอน โกลด์* และ *ซิลเวอร์* ถูกนำไปจัดแสดงให้ผู้เข้าชมได้ทดลองเล่นในงานแสดงของเล่นนานาชาติอเมริกา 2000 ในนครนิวยอร์ก ในการส่งเสริมเกมเพิ่มเติมนินเท็นโดได้ดัดแปลงรถไครสเลอร์ พีที ครูเซอร์ จำนวน 5 คันให้มีรูปลักษณ์คล้ายโปเกมอนในตำนาน ลูเกีย โดยติดตั้งครีบและหางไว้ด้านหลังรถ พร้อมตกแต่งด้วยโลโก้และภาพจากแฟรนไชส์*โปเกมอน* รถเหล่านี้ถูกขับไปทั่วสหรัฐฯ เพื่อจัดกิจกรรมให้แฟน ๆ ได้ทดลองเล่นเกม เช่น*[[โปเกมอน พัซเซิลลีก]]*, *[[เฮย์ยู, พิคาชู!]]*, และ*โปเกมอน โกลด์* และ *ซิลเวอร์* ผ่านทีวีและเครื่องเล่นเกมที่ติดตั้งอยู่ภายในรถ ในขณะเดียวกัน ซีรีส์อนิเมะภาคใหม่ชื่อโปเกมอน จีเอส ซึ่งอ้างอิงจากเกมภาคนี้ ก็ถูกประกาศให้ออกอากาศในช่วงฤดูใบไม้ร่วงทางช่องคิดส์ ดับเบิลยูบี โดยยังคงมีตัวเอก ซาโตชิ หรือแอช เคตชัม ออกเดินทางผจญภัยในภูมิภาคใหม่ที่มีโปเกมอนสายพันธุ์แตกต่างจากภาคก่อน นอกจากนี้นินเท็นโด ยังเก็บชื่อภาษาอังกฤษของโปเกมอนใหม่ทั้ง 100 ตัวไว้เป็นความลับ และค่อย ๆ เปิดเผยชื่ออย่างเป็นทางการเป็นระยะ ผ่านโดเมนเว็บไซต์ pokemongold.com และ pokemonsilver.com ที่จดทะเบียนขึ้นโดยเฉพาะ โปเกมอนที่เปิดเผยชื่อในช่วงแรกได้แก่ จิโกริตา, ลูเกีย, โฮโอ, โทเกปี, โฮโฮ, และ มาริล

ในเดือนกันยายน ปี 1999 บริษัทนินเท็นโด ได้ประกาศว่าเกม*โปเกมอน โกลด์* และ *ซิลเวอร์* จะวางจำหน่ายในอเมริกาเหนือช่วงเดือนกันยายน 2000 ต่อมาในเดือนพฤษภาคม ปี 2000 ได้มีการยืนยันวันวางจำหน่ายอย่างเป็นทางการเป็นวันที่ 16 ตุลาคม 2000 แต่ภายหลังถูกเลื่อนขึ้นมาเป็นวันที่ 15 ตุลาคม ในอเมริกาเหนือนินเท็นโด เปิดให้สั่งจองล่วงหน้าในเดือนสิงหาคม โดยมีของแถมเป็นแผ่นซีดีรอมพิเศษ ซึ่งภายในประกอบด้วยคลิปและเพลงจากภาพยนตร์*[[โปเกมอน เดอะมูฟวี่ ตอน ลูเกีย จ้าวแห่งทะเลลึก]]* ภาพจับหน้าจอจากเกม*โกลด์* และ *ซิลเวอร์* ภาพพื้นหลังเดสก์ท็อปลายโปเกมอน คูปองส่วนลดสำหรับคู่มือเกมจาก*นินเท็นโดเพาเวอร์* และเกร็ดความรู้เกี่ยวกับโปเกมอน ยอดสั่งจองล่วงหน้าทำสถิติสูงสุดในขณะนั้น โดยมียอดรวมกว่า 600,000 ชุดภายในสองเดือน เทียบกับเพียง 150,000 ชุด ของภาค*โปเกมอน เยลโลว์* เมื่อใกล้ถึงวันวางจำหน่ายและร้านค้าปลีกเริ่มได้รับสินค้า บางร้าน เช่น อิเล็กทรอนิกส์บูทีกตัดสินใจวางจำหน่ายทันทีที่ได้รับเกม โดยเริ่มจากการส่งมอบให้ผู้ที่จองไว้ก่อน และขายส่วนที่เหลือให้ลูกค้าทั่วไป ส่งผลให้มีรายงานว่าเกมถูกวางจำหน่ายเร็วสุดตั้งแต่วันที่ 11 ตุลาคม 2000

*โปเกมอนโกลด์* และ *ซิลเวอร์* วางจำหน่ายในประเทศออสเตรเลีย เมื่อวันที่ 13 ตุลาคม 2000 และในยุโรปเมื่อวันที่ 6 เมษายน 2001

สำหรับการทำการตลาดในสหรัฐอเมริกานินเท็นโด ใช้งบประมาณระหว่าง 12–14 ล้านดอลลาร์สหรัฐ เพื่อส่งเสริมเกมทั้งสองภาค

## การตอบรับ

*โปเกมอน โกลด์* และ *ซิลเวอร์* ได้รับเสียงชื่นชมอย่างล้นหลามจากนักวิจารณ์ หลายสื่อยกย่องว่าความยาวของเกมที่มากขึ้นและคุณสมบัติใหม่ ๆ ที่เพิ่มเข้ามา ทำให้ภาคต่อนี้ยังคงน่าสนใจไม่แพ้เกมต้นฉบับ เครก แฮร์ริส จากเว็บไซต์*[[ไอจีเอ็น]]* ให้คะแนนเต็ม 10 จาก 10 พร้อมกล่าวว่า "แม้เกมภาคแรกจะยอดเยี่ยมแค่ไหน แต่*โปเกมอน โกลด์* และ *ซิลเวอร์* ก็เหนือชั้นกว่าในด้านระบบการเล่น คุณสมบัติ และลูกเล่นใหม่ ๆ มีรายละเอียดเล็ก ๆ มากมายจนแทบจะนับไม่หมด" ด้านแฟรงก์ โพโว จาก*[[เกมสปอต]]* ชื่นชมระบบนาฬิกาภายในเกมว่าเป็นคุณสมบัติที่สร้างความแตกต่างอย่างแท้จริง โดยเขาเขียนว่า "สิ่งที่เพิ่มเข้ามาครั้งใหญ่ในโปเกมอน จีเอส คือองค์ประกอบของเวลา... แม้อาจดูเหมือนลูกเล่น แต่การมีนาฬิกาในเกมช่วยเพิ่มความหลากหลายให้การเล่นอย่างมาก" เขาให้คะแนนเกมนี้ 8.8 จาก 10 และจัดอันดับว่าเป็นเกมระดับ "ยอดเยี่ยม" ขณะเดียวกัน นิตยสาร*นินเท็นโดเพาเวอร์* ได้จัดให้*โปเกมอน โกลด์* และ *ซิลเวอร์* อยู่ในอันดับที่ 6 ของเกมยอดเยี่ยมที่สุดบนเครื่องเกมบอย / เกมบอยคัลเลอร์ โดยให้เหตุผลว่าเกมมีโปเกมอนใหม่ คุณสมบัติใหม่ และกราฟิกสีเต็มรูปแบบที่สวยงาม

โดยภาพรวม *โปเกมอน โกลด์* และ *ซิลเวอร์* ถูกยกย่องว่าเป็นภาคต่อที่แข็งแกร่ง และสามารถสร้างความประทับใจให้ผู้เล่นได้อย่างกว้างขวาง เครก แฮร์ริส จาก*ไอจีเอ็น*กล่าวไว้ว่า "หลังจากเล่นไปหลายสิบชั่วโมง ผมแทบจะหาจุดบกพร่องของ*โปเกมอน โกลด์* และ *ซิลเวอร์* ไม่ได้เลย นินเท็นโดและเกมฟรีกได้ปรับปรุงจากต้นฉบับอย่างชาญฉลาด และสร้างภาคต่อที่ทั้งยาว ท้าทาย และสนุกอย่างมหาศาล มีเหตุผลที่ทำให้โปเกมอนเป็นซีรีส์ยอดนิยม และภาค *โกลด์* กับ *ซิลเวอร์* จะช่วยผลักดันแฟรนไชส์นี้ให้ก้าวต่อไปในศตวรรษที่ 21 อย่างแน่นอน"

### ยอดขาย

*โปเกมอน โกลด์* และ *ซิลเวอร์* สานต่อความสำเร็จอันยิ่งใหญ่ของ''โปเกมอน เรด'' และ ''บลู'' และกลายเป็นจุดเริ่มต้นที่ทำให้ซีรีส์โปเกมอนเติบโตจนกลายเป็นแฟรนไชส์มูลค่าหลายพันล้านดอลลาร์ ในวันแรกที่วางจำหน่ายในประเทศญี่ปุ่น เกมทั้งสองมียอดขายรวมกว่า 1,425,768 ชุด และภายในเดือนเมษายน ปี 2000 มียอดขายสะสมในญี่ปุ่นประมาณ 6.5 ล้านชุด โดยภาค*ซิลเวอร์* ได้รับความนิยมมากกว่าเล็กน้อย มียอดขายแซงภาค*โกลด์*ไปประมาณ 100,000 ชุด

ในสหรัฐอเมริกา *โปเกมอน โกลด์* และ *ซิลเวอร์* ทำยอดจองล่วงหน้าทะลุ 1 ล้านชุด เพียงสามสัปดาห์ก่อนวางจำหน่าย ในสัปดาห์แรกหลังออกวางขาย เกมทั้งสองภาคทำยอดขายรวมกว่า 1.4 ล้านชุด แซงสถิติเดิมของ*[[โปเกมอน เยลโลว์]]* ที่เคยทำไว้ราว 600,000 ชุด กลายเป็นเกมที่ขายเร็วที่สุดในประวัติศาสตร์ขณะนั้น ความสำเร็จทางการค้านี้ถือว่าไม่เกินความคาดหมาย โดยปีเตอร์ เมน รองประธานบริหารฝ่ายการขายและการตลาดของนินเท็นโด กล่าวว่า "ไม่มีข้อสงสัยใด ๆ เด็ก ๆ ชื่นชอบการเล่นโปเกมอนอย่างมาก ในปี 2000 เกมที่ขายดีที่สุดบนเครื่องคอนโซลคือโปเกมอน สเตเดียม สำหรับนินเท็นโด 64 ส่วนเกมพกพาที่ขายดีที่สุดคือ โปเกมอน เยลโลว์ สำหรับเกมบอยคัลเลอร์ แต่*โปเกมอน โกลด์* และ *ซิลเวอร์* จะสามารถทำยอดขายแซงเกมเหล่านั้นได้แน่นอน เราคาดว่าจะขายได้รวมกว่า 10 ล้านชุดภายในเวลาไม่ถึง 6 เดือน" ภายในเวลาเพียงไม่กี่สัปดาห์หลังวางจำหน่าย เกมทั้งสองภาคมียอดขายในสหรัฐอเมริการวมกว่า 2.9 ล้านชุด

ในประเทศเยอรมนี *โปเกมอน โกลด์* และ *ซิลเวอร์* ได้รับรางวัลแพลตินัมสองรางวัลจากสมาคม Verband der Unterhaltungssoftware Deutschland (VUD) สำหรับยอดขายที่ทะลุ 800,000 ชุด ภายในปี 2002 ส่วนในสหราชอาณาจักร ทั้งสองภาคได้รับรางวัลแพลตินัมสองรางวัลเช่นกัน จากยอดขายที่เกิน 600,000 ชุด ภายในปี 2010 เกมทั้งสองภาคมียอดขายทั่วโลกมากกว่า 23 ล้านชุด

## สิ่งสืบทอด

### รีเมก

 และ  เป็นเกมรีเมกแบบปรับปรุงจาก*โปเกมอน โกลด์* และ *ซิลเวอร์* พัฒนาโดยบริษัทเกมฟรีก และจัดจำหน่ายโดยบริษัทโปเกมอน ร่วมกับนินเท็นโด สำหรับเครื่องนินเท็นโด ดีเอส เกมทั้งสองวางจำหน่ายครั้งแรกในประเทศญี่ปุ่นเมื่อวันที่ 12 กันยายน 2009 และต่อมาวางจำหน่ายในอเมริกาเหนือ ออสเตรเลีย และ ยุโรป ในเดือนมีนาคม 2010

ชิเงะกิ โมริโมโตะ ผู้กำกับของเกมตั้งเป้าที่จะสร้างภาครีเมกที่เคารพความทรงจำของผู้เล่นจากภาคดั้งเดิม ขณะเดียวกันก็ทำให้ผู้เล่นรุ่นใหม่รู้สึกว่าเป็นประสบการณ์ใหม่ที่ทันสมัยและน่าตื่นเต้น ภาค*ฮาร์ตโกลด์* และ *โซลซิลเวอร์* ได้รับเสียงชื่นชมอย่างกว้างขวาง จนกลายเป็นหนึ่งในเกมที่ได้คะแนนรีวิวสูงสุดบนเครื่องนินเท็นโด ดีเอส ตามเว็บไซต์เมทาคริติก ในด้านยอดขาย เกมทั้งสองภาคมียอดจำหน่ายรวมกว่า 10 ล้านชุดภายในเดือนกรกฎาคม 2010 ส่งผลให้เป็นหนึ่งในเกมที่ขายดีที่สุดตลอดกาลของเครื่องนินเท็นโด ดีเอส

## หมายเหตุ

## อ้างอิง

## แหล่งข้อมูลอื่น
*  (US)
*  

หมวดหมู่:วิดีโอเกมโปเกมอน
หมวดหมู่:เกมสำหรับเกมบอยคัลเลอร์
หมวดหมู่:เกมจากค่ายเกมฟรีก
หมวดหมู่:วิดีโอเกมเล่นตามบทบาท
หมวดหมู่:วิดีโอเกมที่ออกวางจำหน่ายในปี พ.ศ. 2542
หมวดหมู่:วิดีโอเกมที่ออกวางจำหน่ายในปี พ.ศ. 2543
หมวดหมู่:วิดีโอเกมที่พัฒนาขึ้นในประเทศญี่ปุ่น
หมวดหมู่:วิดีโอเกมแบบผู้เล่นหลายคนและผู้เล่นคนเดียว
หมวดหมู่:วิดีโอเกมที่มีฉากในประเทศญี่ปุ่น
หมวดหมู่:ผลงานโดยซาโตชิ ทาจิริ
หมวดหมู่:วิดีโอเกมภาคต่อ